Rox kꞌij cꞌola jun cꞌulbic xbantaja,
ruteꞌ Jesús cꞌola tzraꞌ.
Jaraꞌ cꞌulbic xbantaja chpam tnamet Caná jcꞌola precwent Galilea.
Chkaꞌ siqꞌuin Jesús chpam jaraꞌ cꞌulbic e rexbil rdiscípulo.
Y xjurat xqꞌuisa vino,
y xbixa tzra rmal ruteꞌ:
—Majoꞌn chic vino,
xqꞌuisa junlic.
—Ixak,
mjunam ta nkachꞌob awqꞌuin.
Qꞌuemjaꞌna terlaꞌ kꞌij wxin tak xtutkixa nwech nak nbanic,
caraꞌ xbij Jesús tzra.
Cꞌjaraꞌ jruteꞌ xbij chca jeꞌ wnak je nqueꞌilina:
—Nak xtbij Jesús chewa jaraꞌ cꞌa tebnaꞌ,
caraꞌ xbij chca.
Tzraꞌ cꞌola wajkiꞌ rcꞌolibal yaꞌ abaj ocnak,
chpam jujun nba c-eꞌ o oxiꞌ chnaw yaꞌ,
per ne nmak tak chnaw.
Je rsamaj noc waꞌ jawra rcꞌolibal yaꞌ jaraꞌ necbanbej ccostumbre aj Israel ch-utz cꞌaraꞌ chꞌajchꞌoj nqueban com caraꞌ nrajoꞌ creligión che nqueban.
Jesús xbij chca je nqueꞌilina:
—Tnojsaj rcꞌolibal yaꞌ.
Y caraꞌ xqueban,
xbequecꞌmaꞌ ta yaꞌ y xecnojsaj.
Tak xnojstaja cmal cꞌjaraꞌ cawra xbix chic chca rmal Jesús:
—Camic tepluꞌ ela,
ecꞌtuꞌ chwech acha jpaꞌla tzrij jawra cꞌulbic.
Y caraꞌ xqueban,
xquepul ela.
Je nqueꞌilina jxepluw ela yaꞌ j-eꞌ bien cutkin chjaraꞌ yaꞌ xqꞌuextaja y xoca vino.
Per ja acha jpaꞌla tzrij w-im rxin cꞌulbic majoꞌn rutkin ta.
Tak xunaꞌ vino chcongan wen xsiqꞌuij acha jxecꞌleꞌa
y cawra xbij tzra:
—Conjelal wnak jnechumsaj nmak tak w-im arj-eꞌ utzlaj tak vino nqueyaꞌ nabey mul tak nmajtaja w-im.
Jeꞌ wnak tak ntitaja qꞌuiy cmal cꞌjaraꞌ nyaꞌa chca vino mkas twen,
per atet camic xer qꞌuisbal xayaꞌ waꞌ utzlaj vino,
caraꞌ xbij tzra.
Jawra nabey milagro xuban Jesús,
tzraꞌ xuban waꞌ chpam tnamet Caná jcꞌola precwent Galilea.
Jawaꞌ xcꞌutbej chquewech rdiscípulo chajniꞌla nim rukꞌij y j-eꞌ xeykeꞌa quecꞌuꞌx ruqꞌuin.
Jesús tak xecꞌchoj cana jawra rmal xba chpam tnamet Capernaum rexbil ruteꞌ ruqꞌuin je rchꞌalal y je rdiscípulo chkaꞌ.
Tak xeꞌekaja xecꞌjeꞌ na c-eꞌ oxiꞌ kꞌij tzraꞌ.